
Ningú  pot  traduir  ni  reim- 
primir aquesta  obra  sense 
permís  de  l'autor  :  La  So- 
ciedad de  Autores  Espa- 
noles  està  encarregada  de 
la  cobrança  dels  drets  de 
representació  :  Queda  fet  el 
dipòsit  que  marca  la  llei 


PER  TU,  L'ESPOSA, 

EN  RECORD  DE  NOSTRES  NOCES, 

PARADOXALMENT 

CANTO  AQUEST  EPITALAMI 

A.  C. 


= 


DRAMATIS  PERSON/E 


La  Mainadera 
El  Nuvi 
La  Núvia 
El  seu  pare 
La  seva  mare 
El  vell  pastor 
El  Marxant  vell 
El  Marxant  roig 
El  Marxant  jove 


La  Rooeta 

La  Blanca 

L'Encantada 

El  Rebadà 

Una  dóna  del  seguici 

Tres  homes  del  se- 
guici 

Els  homes  i  dones  del 
seguici 


S'estrenà  aquesta  tragèdia  la  vetlla  del  27  de  No- 
vembre de  l'any  1912  per  la  Companyia  del  Sindicat 
d'Autors  Dramàtics  Catalans,  en  el  teatre  Espanyol. 

La  representaren,  respectivament,  els  artistes  Emilia 
Baró,  Antoni  Piera,  Ramona  Mestres,  Joaquim  Viiïas, 
Antònia  Verdier,  Vicens  Daroqui,  Ramon  Tor,  Carles 
Capdevib,  Rafel  Bardem,  Carme  Buxadós,  Antònia 
Mestres,  Josepha  Persiva,  Santiago  Llano,  Carme  Hu- 
guet, Josep  Cervera,  Lluís  Bonet  i  Carles  Ribas,  dirigits 
per  l'Antoni  Piera. 

Té  lloc  l'acció  davant  cTuna  ampla  casa  d'aspecte 
opulent,  les  parets  de  la  qual  són  d'un  blanc  esclatant, 
i  que  omple  part  del  fons  i  de  la  part  esquerra.  Al  lluny 
se  veu  la  mar,  que  divinament  ostenta  la  seva  blavor. 
El  cel  es  d'una  puresa  infinida.  Ni  un  núvol,  ni  en  la 
mar  una  vela.  Un  sol  esclatant,  tal  com  una  violenta 
pluja  d'or,  nimba  la  mar  i  la  terra  i  la  casa.  Aquesta, 
tant  blanca,  té  sobre  la  porta  amples  finestrals,  i  al 
damunt  ont  són  les  golfes  altres  de  més  petits.  Tots 
practicables.  Tant  els  finestrals  com  la  porta  els  volta 
una  franja  de  groc  violent.  A  la  fatxada  un  rellotge  de 
sol,  també  pintat  de  groc.  En  la  claror  estrident  de  la 
casa  hi  destaca,  com  una  clapa  de  fresca  ubaga,  la  por- 
ta, oberta  de  bat  a  bat.  Dintre,  arrenglerades,  s'entre- 
veuen mesures  curulles  de  blat,  cistelles  i  paneres  amb 
fruites,  gerres  pintades  i  aromades  del  vi  ancestral 
que  contenen;  tot  el  fruit  d'una  vida  patriarcal  de 
repòs  i  cullites  abundoses.  Darrera  la  casa,  i  fins  a  pri- 
mer terme  de  l'esquerra,  s'alcen  immòbils  les  pomeres, 
els  tarongers  i  els  aguts  xiprers.  Davant  s'estén  l'era, 
la  qual  es  vorejada  d'un  marge,  que  arrenca  des  de  la 
paret  de  la  casa  fins  al  segon  terme  de  la  dreta,  ont 
hi  ha  el  barri  que  dona  entrada.  Es  una  mitg-diada 
d'Agost,  xardorosa  i  pesanta.  A  l'obrir-se  la.  cortina) 
solitut  i  silenci  absoluts. 

ACTE  ÚNIC 


(Després  d'un  moment  de  pausa  la  Maina- 
dera surt  a  la  porta  portant  un  infant  als 
braços.  Mira,  i,  enlluernada  pel  sol,  se'n- 
torna  a  dintre.  Se  senten  les  seves  petjades 
com  se  perden  per  l'interior  de  la  casa. 
Després  una  veu  perduda  en  les  fondàries 
canta  amb  un  ritme  compassat  i  lent  com 
de  cançó  de  breçol.) 


LA  VEU  DE  LA  MAINADERA 


Dorm  clotadet  en  ma  falda, 
dorm  infantó. 


La  mar  breçola  la  barca, 
la  barca  breçola  l'hom, 
l'oratge  breça  les  branques, 
les  branques  els  seus  fruits  d'or. 

Mos  braços  són  com  les  branques, 
mos  cants  com  l'oratge  són, 
i  ma  falda  es  com  la  barca 
que't  breça  dintre  son  clot. 

Dorm  acotxat  en  ma  falda, 

dorm,  infantó... 
(La  veu  s'ha  anat  apagant  com  si  l'infant  ja 
dormís.  Un  altre  silenci.  Després  s'ouen  els 
cascabells  d'unes  mules  i  apareixen  tres 
marxants^  els  quals,  portant-les  del  ronçal, 
se  deturen  davant  de  la  casa,  tant  quieta 
i  tant  lluminosa.  Cor-presos  com  de  venera- 
ció no  gosen  a  parlar.  A  la  fi  el  més  jove 
i  més  gosat  s'avença,  i  llevant-se  el  capell 
diu,  més  que  crida:) 

EL  MARXANT  JOVE 

Santa  pau,  a  la  casa  lluminosa! 

EL  MARXANT  ROIG 

Una  casa  encantada,  jo  diria. 

EL  MARXANT  VELL 

Una  casa  que  dorm,  com  de  rondalla. 

el  més  jove  (cridant  dintre' l  portal) 
Som  els  marxants!... 

EL  R01Q 

No  voleu  res? 

EL  VELL 

Plauría-m 
tindré  una  casa  aixís  per  reposar-hi ! 
(La  Mainadera  surt  dalt  d'una  finestra  i  els 
diu,  tota  temorosa:) 

LA  MAINADERA 

No  feu  remor!...  L'infant  dorm  en  la  cambra... 

el  roio  (ovirant-la) 
Eh,  mainadera,  crida  a  la  mestressa. 

LA  MAINADERA 

No  hi  es  pas!... 

EL  JOVE 

Jo  li  duc  randes  tant  fines 
com  mai  ho  fou  l'escuma  de  les  ones. 

EL  ROIO 

Seda  per  fer  jipons! 

EL  VELL 

Tombagues  fetes 
d'or  groc  com  sol  d'hivern  i  pedres  bones 
de  minaire. 

EL  JOVE 

Catifes  i  domasos! 

EL  ROIG 

Pomades  que  la  faç  fan  tornar  llisa. 

EL  VELL 

Roses  de  Jericó  per  les  parteres. 

EL  JOVE 

Uns  sants  que'n  diuen  ídols,  fets  d'ivori, 
que  arribaren  en  nau  de  moltes  veles. 

la  mainadera  (interessada) 
De  què  lliuren? 

EL  JOVE 

De  mal  donat,  de  bruixes, 
de  malura  als  remats  i  de  la  seca! 

la  mainadera  (dolent-se) 
La  mestressa  no  hi  es!... 

EL  ROIG 

Doncs  la  pubilla. 

la  mainadera  (amb  veu  torbada) 
Tampoc  hi  es...  Són  a  noces! 

el  vell 

Són  a  noces? 

el  roig  (displicent) 
Hem  fet  tard!... 

el  més  jove  (amb  recança) 
Bah!...  Entornem-se'n! 


EPITALAMI  17 


LA  MAINADERA 

No,  espereu-vos! 
{Ells  se  deturen.  A  poc  surt  de  la  casa  la 
Mainadera,  portant  en  una  mà  una  panera 
amb  fruites  i  coques  daurades,  i  en  V altra 
una  jerra  plena  de  vi  vell  que  fa  odor  de 
roses.) 

Espereu-vos,  marxants,  que  es  jorn  de  joia! 

Preneu  fruites,  preneu  d'aquesta  gerra 

un  glop  del  vi  daurat  del  temps  dels  avis; 

dèu  gra  a  vostres  cavalls  i  reposeu-vos, 

asseguts  sota  l'ombra  de  la  parra, 

que  avui  es  jorn  de  joia  a  casa  nostra. 
(Els  marxants,  que  encara  tenien  totes  les  co- 
ses que  oferien  exteses  per  terra,  se  deturen 
a  les  paraules  de  la  dóna.  Prenen  de  les 
fruites,  i  mengen,  asseguts  en  el  porxo.  El 
més  jove,  després  de  donar  gra  als  cavalls, 
s'asseu  amb  els  seus  companys.  Mengen 
i  beuen  llargament,  reposadament,  escoltant 
la  parlería  de  la  dóna,  que  diu : ) 

Com  me  plauria  a  mi  tindré  una  bossa 

tota  curulla  d'or,  pera  vessar-la 
I  en  vostres  mans!  D'ont  sou  vinguts?  Ho  ignoro! 
■  la  polç  dels  camins  que'l  trajo  us  colga 

apar  com  aromada,  i  en  les  bagues 

de  vostres  dits  brillegen  les  mirades 

dels  desitjós  del  món,  folls,  insaciables. 
{Diu  mirant  al  lluny,  mentres  els  tres  se  l'es- 
colten.) 

Sóu  com  el  príncep  de  llegenda  antiga, 

fi 

que  passava,  montant  un  corcer  negre, 
amb  els  esperons  d'or,  la  ploma  blanca, 
corbant-se  del  capell  a  mitja  esquena 
i  el  mantell  volejant  donat  a  l'aire. 
D'amor  feria  totes  les  donzelles, 
i  aquelles  que  son  bes  un  jorn  gaudien 
morien  de  desitg  d'altres  besades, 
i  les  que  per  davant  de  les  llurs  portes 
indiferents  vegeren  com  passava, 
no  volgueren  amor  mai  de  cap  home! 
Marxants,  marxants,  com  me  plauria  córrer 
el  món,  muntada  en  un  corcer  dels  vostres 
a  la  gropa!  El  món!...  que'n  dèu  se  d'ample!... 
(Se  queda  meditant  Llarga  pausa.  Després, 
girant-se  al  marxant  jove,  li  diu :) 
Tu  m'has  dit  que  portaves  sants  d'ivori 
que  curen  de  mal  dat...  Vols  ensenyar-me'ls? 
(Somriu  el  jove  marxant,  i  acostant-se  al  seu 
cavall,  treu  de  les  sàrries  una  capseta  de 
laca  i  la  obre.  La  dona  mira,  molt  encurio- 
sida, i  ell,  agenollant-se,  extén  el  contingut 
de  la  capsa  sobre  una  peça  de  domas  roig 
que  estava  mitg  desfeta  a  terra.  Una  munió 
de  petits  ídols  japonesos  s'escampa.    Tots 
els  reforçaments  de  la  imaginació  oriental 
s' ofereixen  als  ulls  de  la  dóna,  que,  fent-se 
arrera,  diu : ) 
No  són  pas  sants  del  cel,  que  són  diables! 

el  roig  (insinuant) 
Mal  que's  dona  es  sempre  art  de  bruixeria, 

i  per  guarir-lo  cal  que  hom  també's  valgui 
de  ses  mateixes  arts... 

EL  JOVE 

(a  la  mainadera,  senyalant  els  ídols) 

Digues  que  aquestos 
no  fan  cap  mal... 

LA  MAINADERA 

I  en  portes  dels  que'n  donen? 

el  jove  (amb  despreci) 

Jo,  no.  Si  per  atzar  volies  comprar-ne 

aquest...  (Senyalant  al  roig.) 

EL  ROIG 

(atançant-se  a  la  mainadera) 
Tens  odi  a  qualque? 

LA  MAINADERA 

Oh,  sí!  Tinc  odi 
i  tinc  un  gran  amor...  Ambdues  coses... 

EL  ROIO 

I  vols?... 

la  mainadera  (esverada) 
Jo,  res,  jo,  res...  Deixa-m,  m'esveres... 

EL  JOVE 

(que  s'ha  estat  mirant  la  dóna;  després  d'una 
pausa ) 

Jo't  conec,  mainadera.  Tu  ets  aquella 
que  té  un  fill  i  no  sab  qui  va  donar-1'hi. 
T'he  recordat  la  veu.  Ara  cantaves 
quan  ací  hem  arribat,  i  fa  molts  dies 
xisclaves  aíollada,  amb  crits  de  fera 
en  els  reforçaments  del  part...  Recordo 
la  teva  veu  des  d'allavors.  Amb  altre 
jamai  l'haig  de  confondre. 

el  roig  [veient-la  abstreta) 

Tinc  una  herba 
per  fer  patir  i  sé  un  secret  que  roba 
la  vida  a  qui's  vol  mal.  Tinc  una  daga 
damasina  que  quan  se  clava  dona 
la  mort.  Tot  t'ho  vendré  si  vols  pagar-me'n 
una  moneda  d'or. 

(Deixa  les  coses  que  ofereix  a  terra.) 

LA  MAINADERA 

Jo  tinc  un  odi 
més  fort  que'ls  teus  encisos.  També  mata! 

EL   VELL 

(amb  certa  llàstima;  mirant-se-la) 

Tens  un  odi,  i  rius  i  sempre  cantes, 
breçant  el  teu  infant? 

LA  MAINADERA 

Sí,  tinc  un  odi, 
i  tinc  un  gran  amor,  i  ric  i  canto. 
L'amor,  pera  el  meu  fill.  L'odi,  per  l'home 
que  feu  fecondes  mes  entranyes  verges!... 
I  per  aquest,  marxant,  no'm  cal  pas  l'herba 
que  m'oferires,  ni  el  secret  que  mata. 
(Ràpida,  pren,  sense  que  l  roig  se  n'adoni,  la 
daga  aquella  i  se  l'amaga  al  pit) 

EL  JOVE 

Mes  si  diuen  que  tu  no  sabs  qui  es  l'home... 

LA  MAINADERA  (rient) 

Això  pensa  la  gent...  Jo  sé  altra  cosa. 

(Posant  els  braços  al  coll  del  marxant  jove.) 
Digue-m,  marxant  garrit...  D'un  sant  d'ivori 
dels  que  guarden  de  mal,  quant  me'n  voldries? 

EL  JOVE 

Per  qui  el  vols? 

LA  MAINADERA 

Pel  meu  fill... 

EL  JOVE 

Doncs,  va,  te'l  dono! 
(Ho  fa.) 

el  roig  (mirant-se-l  irònic) 
Aixís  te  faràs  ric!... 

LA  MAINADERA  (vatilant) 

I  ara...  voldria... 
que  me'n  dessis  un  altre,  per  portar-lo 
sobre'l  meu  pit. 

EL  JOVE 

Aquest  ja  no  te'l  dono  : 
has  de  comprar-lo. 

LA  MAINADERA 

Si  no  tinc  moneda. 

EL  JOVE  (gOÏUt) 

Dona-m  un  bes  als  llavis! 

la  mainadera  (donant-li  una  empenta) 
Fuig!... 

EL  JOVE 

{prenent-la  per  les  munyeques,  la  subjecta  i  li 
diu,  a  mitja  veu : ) 

Escolta-m, 
que  en  un  extrany  desitg  crema  mon  ànima, 
i  soc  golut  de  mossegar  tos  llavis 
tant  carnosos.  Escolta-m!  Vols... 

LA  mainadera 

La  sola 
volta  que  m'han  besat  m'abandonaren 
i  costarà  una  vida. 

EL  JOVE 

Si  vols  vindré 
amb  ton  infant  al  braç  sobre  la  gropa 
del  meu  cavall,  jo't  portaré  per  terres 
desconegudes.  Totes  mes  riqueses 
a  tos  peus  posaré  per  si  volies 
esclafaries,  tot  l'of... 

LA  MAINADERA 

No,  no  puc  vindré 
ara.  (Pausa  breu.)  Un  jorn  potser  has  de  trobar-me 
a  vora  d'un  camí,  per  recordar-te 
eixes  paraules.  Besa,  doncs,  i  marxa! 
(Et  jove,  l'estreny  en  un  abraç  furiós  que  la 
doblega,  cercant-li  els  llavis,  mentres  ella, 
retorçant-se  com  un  vímet,  li  mossega  la 
boca  i  abraçada  amb  ell  cau  a  terra.) 

EL  JOVE 

Oh,  la  divina  fembra,  covejable! 

LA  MAINADERA 

Oh,  els  teus  llavis  són  foc! 

EL  JOVE 

(llençant-li  iots  els  ídols  a  la  falda,  amb  un  crit) 

Té,  tots  te'ls  dono! 
(Salta  al  seu  cavall;  ella  encara  resta  a  terra, 
els  altres  dos  marxants,  mentres  durava  el 
diàleg  de  la  mainadera  i  el  jove,  havien  atiat: 

recullint  totes  les  coses,  i  muntats  en  els  seus 
corcers  són  al  dintell  del  barri,  esperant  el 
company.  Quan  tots  tres  van  pera  partir 
la  dóna  amb  un  crit  els  detura:  ells,  sense  gi- 
rar gropes,  l'escolten  ja  un  poc  allunyats. 
Ella  diu:) 

LA  MAINADERA 

Adeusiau,  marxants,  i  torneu  prompte 
a  la  casa  que  heu  vist  tant  lluminosa, 
a  la  casa  tant  quieta  i  reposada, 
tant  serena,  tant  blanca  i  opulenta. 
Vosaltres  no  voleu  ser-hi,  a  les  noces 
de  la  filla  i  de  l'hom  d'una  altra  terra, 
més  jo  vull  dir-los  an  ells  vostres  paraules 
donant-los  els  presents  que'm  regalareu. 

(Ensenyant  un  ídol.) 
Pera  la  núvia  aquest,  perquè  ella  es  blanca 
i  neta  de  pecat...  i  pera'l  nuvi  (A  mitja  veu.) 

una  daga  robada,  que  al  clavar-la 
dona  la  mort...  si  no  vol  escoltar-me. 
(S'ha  alçat,  feréstega  i  amb  ulls  llamp eguejants.) 

el  jove  (de  lluny) 

Jo  tornaré  quan  sia  ja  nit  alta, 
pera  gaudir  tos  besos  altra  volta. 

LA  MAINADERA 

Torna,  marxant,  que  coses  mai  pensades 
veuran  tos  ulls.  (Mirant  la  casa.) 

Oh  casa  tant  tranquila! 

En  l'ombra  reposada  de  tes  cambres 

alegen  ja  els  negres  corbs  fatídics! 
(Se  treu  del  pit  la  daga  robada  del  marxant 
roig  i  mira  la  fulla,  després  se  l'acosta  als 
llavis  com  pera  besar-la,  més  de  sobte,  amb 
un  gest  d'horror,  l'aparta  de  si,  i  caient  a  terra 
diu,  amb  veu  contreta:) 

Es  prompte,  encar,  es  prompte,  encarí... 
(Queda  arraulida  a  terra.  Un  silenci.  Després 
s'ou,  proper,  un  caramell,  que  diu  una  to- 
nada joiosa.  Una  riallada  de  dones  joves 
trenca  la  quietut.  A  poc  surten  el  Pastor,  un 
Rabadà,  que  es  el  que  toca  el  caramell,  i  tres 
moces:  la  Rogeta,  la  Blanca  i  l'Encantada, 
rient  de  les  coses  que  diu  el  Pastor,  que  es 
com  un  sàtir,  vell  i  golut,  rialler  i  satisfet.) 

LA  ROGETA 

I  deixa-1... 

LA  BLANCA 

No  hem  d'escoltar-lo  pas. 

LA  ROGETA 

Això  li  ensenya 
el  boc  barbat  que  porta  per  les  cabres. 


L  ENCANTADA 

Com  que  es  el  diable!... 

el  pastor  (rient,  çorrut) 

Bah!  No  us  feu  esquerpes, 
que  quan  es  fosc,  per  sota  les  arbredes... 

LA  ROOETA 

Què  sabeu  vos? 

EL  PASTOR 

Si  anit  me  vas  confondre 
amb  el  minyó  que  sabs!... 

LA  ROGETA  (tapant-U  l<2  bOCO) 

Oh!  el  mala  llengu  !... 


el  pastor  (treient-li  !a  mà  de  la  boca) 

No  tinguis  por.  No's  pot  dir  pas  què  fèiem! 
{Totes  les  altres  riuen  sorollosament;  ella  sem- 
bla, de  primer,  indignar-se ;  a  la  fi  s'acosta, 
i  amb  gestes  discuteix  amb  el  vell  i  les  com- 
panyes. L'Encantada  s'aparta  d'elles  iaven- 
ça,  fins  que  veu  la  Mainadera,  i  llavors  diu, 
tornant-se  a  atançar  als  que  anaven  amb 
ella:) 

l'  encantada 

Mireu-s  la  mainadera! 

LA  ROGETA 

Està  arraulida 
a  terra,  com  un  goç. 

LA  BLANCA 


Me  fa  feresa 
una  dóna  com  ella.  Riu  i  canta 
tant  aviat  com  gemega  i  llença  xiscles 
espantosos.  Es  folla!... 

l'encantada 

Mai  ens  parla, 
a  nosaltres.  No  més  amb  els  que  passen 
per  davant  de  la  casa  fa  conversa 
i  riu  amb  ells. 

LA  ROGETA 

No  sé  perquè  la  tenen. 

LA  BLANCA 

Fa  llàstima  a  la  núvia! 

EL  PASTOR 

Sé  de  fembres 
com  ella  que  són  dades  al  diable! 

L' ENCANTADA 

Parlem-li! 

LA  ROGETA 

Fes-ho  tu! 

LA  BLANCA 

No  goso... 

el  pastor  (acostant-s'hi) 

Digues, 
mainadera:  què  fas,  ací  arraulida? 
(Ella  no  respon,  mes  alça  la  faç,  tota  trasbal- 
sada.) 
Per  què  tu  no  has  vingut  amb  tots  nosaltres 
a  les  noces?  (Altre  silenci.) 

No'm  sents? 


L  ENCANTADA 

Com  te  plauria 


l' haver-hi  estat! 


LA  ROGETA 

L'esglesia  enlluernava! 

LA  MAINADERA  (s'alçü  d'ün  Sült) 

Au  d'ací,  que  no'm  plau  pas  escoltar-vos! 


(Elles  se  fan  enrera.) 


LA  BLANCA 

Quin  mal  t'hem  fet? 


LA  MAINADERA 

Deixeu-me!  No  vos  parlo 


ara  a  vosaltres! 


la  rogeta  (indignada) 

Té!...  La  fastigosa, 
que  s'afarta  de  deixes,  com  els  goços! 

EL  PASTOR 

Prompte  te  les  treuría,  eixes  rencunies, 
serp  verinosa! 

LA  MAINADERA 

Ves,  pastor  de  cabres, 
que  t'allites  amb  elles  quan  te  manca 
fembra  per  tos  desitjós.  Tu  que  esperes, 
amb  ulls  lluents,  com  els  d'un  boc,  a  vora 
del  camí,  a  les  dones  mendicantes 
i  les  prens  per  la  força!  I  vosaltres, 
donzelles  folles,  que  quan  ve  la  fosca 
us  esmunyiu,  com  serps,  sota  dels  arbres 
en  cerca  del  minyó  forçut  que  us  torça 
sobre'ls  íerroços!...  Totes  infecondes 
sou,  teniu  les  entranyes  maleides, 
com  les  terres  esquerpes,  xorques,  seques, 
tancades  a  llevor!... 

LA  ROQETA 

Encara  gosa 
afrontar-nos! 

LA  BLANCA 

No  hem  d'acotar  a  terra 
la  faç,  com  tu. 

EL  PASTOR 

Jo  tinc  de  fer  que't  llencin, 
com  goç  rabiós,  d'ací,  i  a  cops  de  pedra 
t'empaitaré. 

L'  ENCANTADA 

Deixeu-la!  Si  fa  llàstima! 

{Van  fent-se  arrera.) 

LA  MAINADERA 

Si  han  fruitat  mes  entranyes,  só  més  verge 
que  no  pas  valtres,  car  m'han  pres  per  força... 
No  més  el  ce]  fou  compassiu  donant-me 
el  fill  pera  consol,  que  ell,  en  l'afrosa 
tenebra  que'm  cobreix,  com  una  estela 
brilleja...  {Una  pausa.) 

Mes...  què  feu  ací,  mirant-me? 
Aneu  a  dins,  que'ls  convidats  s'atancen 
i  prompte  ovirareu  la  blanca  núvia, 
que  torna  a  son  casal... 


el  nuvi  en  braços. 


LA  ROOETA 

Sé  que  vol  dur-la 


LA  MAINADERA 

Una  nit  afrosa 
també'm  dugué... 

LA  BLANCA 

Què  dius? 

LA  MAINADERA 

{tapant-se  la  faç  amb  un  braç,  esverada) 
Res!  Si  só  folla!... 


EPITALAMI  31 


el  pastor  (encuriosit) 
Sabs,  doncs,  qui  va  ésser  l'home  que't  va  pendre? 

LA  MAINADERA 

No  fores  tu,  pastor.  No'n  tinguis  cura, 
que  si  ho  fossis  potser  no  somriuries. 
Mes  jo't  faig  prometença  que  ans  que  s'alci 
el  sol  de  nou  te  l'haig  de  fer  conèixer. 

LA  BLANCA 

Es  convidat  a  noces? 

LA  MAINADERA 

I  rumbeja 
com  el  primer! 

LA  ROGETA  (irònica) 

Potser  seria  el  nuvi? 
No  li  plau  l'esbarzer!... 

la  mainadera  (esverada  follament) 

No,  no  es  el  nuvi!... 
T'ho  jur,  t'ho  jur  per  Deu,  que  no  es  el  nuvi! 
(Se  queda  pantejanta.  Una  pausa.  Després, 
rient  descompassada.) 
Què  sé  jo  qui  fou  l'home!  Si  soc  folla!... 
(/  per  trencar  les  raons  entra  d'un  salt  a  la 
casa  i  crida:) 
Oh,  el  meu  infant!... 
(Desapareix;  tots  romanen  esverats;  a  la  fi  el 
vell  pastor  diu : ) 

aquesta  dóna. 


EL  PASTOR 

Es  presa  del  dimoni, 

LA  BLANCA 


Sí  que'n  dèu  ser  presa, 
car  ella  no  ha  volgut  vindré  a  l'esglesia. 
(Amb  això  el  rabadà,  corrent,  ve  del  fons  i 
crida:) 

EL  RABADÀ 

Ja  venen.  Jo'ls  he  vist.  Són  a  la  volta 
del  camí. 

la  rooeta  (anant  a  dintre) 
Enllestim-nos. 

l'  encantada 

Sí  ho  deixarem 


ja  tot  a  punt. 


LA  BLANCA 


Val  més  que  anem  a  dintre. 
(Entren  a  dintre,  les  moces.  El  pastor  s'asseu 
al  porxe.  El  rabadà  torna  a  ésser  al  fons, 
d'ontve  després  confós  amb  el  seguici.  Se  sent 
la  remor  de  la  gent,  que  s'acosta,  i  a  poc 
compareixen  tots.  Davant,  qualques  convi- 
dats i  el  pare  i  la  mare  de  la  núvia.  Des- 
prés, aquesta,  tota  pàlida  i  desmaiada,  re- 
penjant-se en  l'espós,  que  la  du  per  la  cin- 


EPITALAMI  33 

tura.  Darrera,  els  demés  invitats.  El  nuvi  es 
alt,  capat,  de  rostre  colrat  i  satisfet.  Home 
d'aventura,  enraona  altiu  i  provocador.  Amb 
la  seva  parleria  ha  encisat  als  vells  i  ha  ador- 
mit el  cor  de  la  núvia  com  amb  un  càntic 
suau.  En  els  seus  ulls  brilleja  el  desitg  insa- 
ciable i  la  vanitat  sens  mida.  Parla  impo- 
sant-se. Dalt  a  la  finestra  surt  la  mainadera 
i  mira.  Després. desapareix.) 

EL  PARE 

Per  fi  som  arribats. 

LA  MARE 

La  nostra  casa! 

UN  DEL  SEGUICI 

Les  parets  blanques  riuen  lluminoses. 

ALTRE 

Hem  de  fer  dances. 

ALTRE 

Han  de  rompre  els  nuvis. 

el  pastor  (alçant-se) 

Que  Deu  vos  beneeixi,  i,  com  la  casa 
pairal  tant  opulenta,  ben  fruitosos 
sigueu. 

UN  DEL  SEGUICI 

Visquin  els  nuvis! 

ALTRE 

(veient  que' l pare  va  apariar;  la  mainadera 
es  a  la  porta ) 

Feu  silenci. 

el  pare  (solemnial) 

Heus-la  la  casa  nostra  beneida 
de  Deu,  sempre  fruitosa,  sempre  blanca, 
tota  oberta,  fills  meus,  disposta  a  rebre-us. 
Preneu  del  blat  que  els  graners  nostres  omple, 
preneu  dels  fruits  que  vessen  les  paneres, 
preneu  del  vi  dels  vells,  sang  de  la  terra, 
que  tot  es  per  vosaltres,  i  deixeu-me 
per  mi  tant  sols  un  reconet  al  porxo, 
un  seient  a  la  llar  i  un  lloc  a  taula. 

LA  MARE 

Entreu  a  dins  i  trobareu  les  cambres 

blanques  en  la  penombra,  perfumades 

amb  l'odor  de  les  pomes  camosines. 

Els  llençols  i  la  roba  de  les  caixes 

filats  per  eixes  mans  i  les  de  dones 

santes,  que  ara  reposen  en  l'eterna 

dormida.  (A  la  núvia.)  Tu,  com  elles,  el  lli  fila 

vora  la  llar,  oh  filla!,  i  que  la  casa 

nomenada  serena  i  lluminosa, 

tranquila,  reposada  i  opulenta, 

sigui  en  tes  mans,  si  no  mellor,  tant  bona 
com  fou  en  mans  de  les  ja  mortes  avies. 
(Tots  queden  en  silenci,  com  cor-presos  de  la 
serenitat  de  les  paraules  dels  vells.  A  la  fi, 
el  nuvi,  desfent-se  d'ella,  diu  amb  veu  ro- 
sada:) 

EL  NUVI 

Jo  he  de  veure  eixa  casa  tant  tranquila, 
que  ara  apar  com  dormida,  despertar-se, 
al  frisar  d'inquietuts  que  m'atormenten. ' 
Eix  mar  tant  blau  que  extasiada's  mira, 
que  he  creuat  mil  vegades,  amb  la  força 
de  ses  ones,  vull  fer  que  en  alenada 
brunzenta  faci  batre  les  finestres 
i  les  portes  que  somnolentes  giren 
rondinant.  He  de  dur-li  el  vibrant  aire 
de  les  empreses  folles  d'aventura, 
del  triomf,  de  la  lluita,  dels  desitjós 
de  conquerir  les  coses  ignorades, 
que  m'han  fet  fort  i  poderós,  dessobre 
la  nau  de  moltes  veles  que  comando. 

la  núvia  (tristament) 
Penses  abandonar-me... 

EL  NUVI 

Conquerir-te 
resors  es  lo  que  penso. 

el  pare 

Que  eixa  casa 
os  sigui  lloc  de  pau. 

LA  MARE 

Entrem? 
(Mes  allavors,  d'un  salt  i  amb  una  riallada  de 
folla,  la  mainadera  s'interposa  i  crida:) 

LA  MAINADERA 

Oh,  els  nuvis, 
espereu,  espereu,  que  jo  vull  dar-vos 
també  el  present  de  noces...  mal  que  sia 
tant  pobre  que  trepitgi  amb  els  peus  nusos 
i  mengi  les  deixalles  de  serventes. 
(El  nuvi,  al  veure-la,  s'ha  fet  arrera,  esverat. 
Tots  els  demés  la  miren  quasi  indiferents. 
Sols  la  núvia  l'esguarda  compassiva.) 

EL  PARE 

Fuig  d'ací!  Que  no  veus  que'l  pas  ens  prives? 

LA  NÚVIA 

Deixeu-la  dir! 

LA  MAINADERA 

El  meu  present  de  noces!... 
L' he  firat  d'un  marxant  garrit  i  jove, 
que  es  amorós  i  diu  belles  paraules. 

EL  PASTOR 

Es  folla! 

EL  PARE 

I  què  has  firat  si  ni  una  malla 
tu  tens? 


EPITALAMI  37 

el  nuvi  {sense  gosar  apropar-se-li) 

Haurà  robat! 
(Ella,  que  ho  sent,  d'un  bot  se  li  planta  al 
davant  i  va  per  escó  metre- 1.) 

LA  MAINADERA 

Ah,  el  miserable! 

(Ell  s'espanta,  sense  poder-ho  dissimular;  la 
dóna,  com  repensant-se,  torna  arrera  dient:) 
No,  no,  si  tens  raó:  me  pots  dir  lladre. 

(Girant-se  a  tots  després  d'una  petita  pausa.) 
Escolteu,  doncs,  que  jo  us  diré  com  era 
que  he  firat  el  present!  El  marxant  jove 
me  l'ha  mostrat,  passant  davant  la  casa, 
i  jo  per  caritat  n'hi  demanava, 
i  m'ha  dit :  «Dom  un  bes,  si  el  vols...»  Llavores 
(A  la  núvia.)  m'he  recordat  de  tu,  que  sempre  fores 
tant  dolça  pera  mi;  de  tu,  que'l  dia 
en  que'm  vegeren  amb  un  nin  en  braços 
i  em  volien  llençar  lluny  d'eixa  casa 
m'amparares  pietosa,  i  he  dit :  «Besa, 
marxant,  i  dom  la  paga...»  I  de  besar-me 
ell  tant  content  n'ha  estat,  que  m'ha  omplert  tota 
la  falda  amb.  el  present. 
(Mirant-lo  an  ell.)         Veieu  si  robo, 
com  ha  dit  no  sé  qui,  i  que  si  malles 
no  tinc,  encar  me  queda  per  moneda 
lo  que  es  ben  meu,  com  fruit  de  mi  mateixa, 
més  que  no  ho  es  el  fill,  flor  de  ma  boca, 
meu,  tant  sols  meu  :  els  besos  de  mos  llabis! 

LA  MARE 

T'has  venut  amb  un  bes? 

la  mainadera  (tristament) 

No  hi  ha  qui  compri 
mai  lo  que's  llença! 

la  núvia  (impacienta) 
I  el  present? 

la  mainadera 

(Obre  ta  caixeta.)  Mireu-s-el! 

M'ha  dit  que  són  uns  sants  que  de  mal  lliuren 
portant-los  al  damunt... 
(Veient  que  la  núvia  vacila.) 

Pren-los!  T'ho  prego! 

LA  NÚVIA 

Uri  tant  sols! 
(Ho  fa.  Llavors  la  mainadera,  amb  un  movi- 
ment de  violència,  va  per  llençar  la  capça 
dalt-abaix  del  marge;  la  núvia  la  detura.) 

LA  MAINADERA 

Doncs  els  altres,  au!,  els  llenço! 

la  núvia  (aturant-la) 

No!...  Per  què?  No  m'has  dit  que  de  mal  lliuren? 
Donem-ne  a  tots,  llavors,  que  n'hi  ha  de  sobres! 

LA  MAINADERA  (dispUcentd) 

Com  vulgui-s,  que  són  teus. 

LA  NÚVIA 

(amb  la  caixeta  de  laca  a  la  mà,  repartint-los) 

Aquest  al  pare 
i  per  la  mare  aquest.  A  les  donzelles 
un  per  cada  una;  al  vell  pasto,  a  la  Blanca, 
a  la  Rogeta  i  l'Encantada  un  altre. 

(Repartint  als  convidats:) 
Té,  per  tu. 

un  del  seguici  (rient,  i  prenent-lo) 
Un  estrafet! 

UNA  DÓNA 

Es  un  diable, 
no  pas  un  sant! 

la  núvia  (repartint) 

Altre  per  vos. 
(A  les  dones,)  Vosaltres 

teniu.  Pel  rabadà  també...  (N'hi  dona.) 

I  ara 
(Acostant-se  al  nuvi.) 
tria  tu  el  que  t'agradi. 
(Quan  aquest  va  per  allargar  la  mà,  la  maina- 
dera travessa  corrent  l'escena,  i  prenent  la 
caixa  de  mans  de  la  núvia  la  tira  a  terra  i  l' es- 
clafa, furiosa,  amb  els  peus,  cridant:) 

LA  MAINADERA 

No,  no:  deixa; 
per  aquest  cap! 
(Tots  s'arremolinen  al  seu  entorn.  Una  pausa. 
Ella  roman  immòbil,  mirant  fixament  al 
nuvi,  que  diu:) 

EL  NUVI 

Es  folla  aquesta  dóna! 

el  pare  (furiós) 

Més  folls  fóreu  vosaltres  escoltant-la. 
(Ella  s'ha  deixat  anar  a  terra  amb  les  mans 
crispades  sobre  la  boca  per  [ofegar  els  crits 
que  li  venen  als  llavis.) 

LA  NÚVIA 

Per  què  no  n'hi  vols  dar? 

EL  PARE 

Cal  que'l  respecti-s. 

el  pastor  (al  pare) 

Heu  de  llençar-la  lluny,  o  ha  de  portar-vos, 
si  no  ho  feu,  un  gran  mal! 
(Un  silenci.  Ella  alça  la  testa  i,  mirant-lo  de 
través,  diu,  amb  veu  ronca:) 

LA  mainadera 

Ell,  m'ha  dit  lladre! 

la  mare  (al  nuvi) 


L'has  ofesa! 


EL  PARE 

(als  del  seguici,  que  mormolen  entre  si) 
Anem  dins! 

LA  NÚVIA 

(posant-se  a  plorar  i  amagant  la  faç  en  el  pit  de 
la  mare) 

Oh,  mare,  mare! 
sento  que  sobre  meu  pesa,  terrible, 
una  dissort! 
(Tots  van  entrant  a  la  casa  en  silenci.  La  mare 
porta  a  la  núvia,  que  plora,  i  sembla  voler-la 
aconsolar.  El  nuvi  se  queda  l'últim.  La  mai- 
nadera, en  primer  terme  esquerra,  resta 
arraulida.  Entra  l'últim  el  pare,  que  al  veure 
el  nuvi  deturat  li  diu:) 

EL  PARE 

I  tu,  què  fas? 

EL  NUVI 

Deixeu-me, 
vull  dar-li  una  lliçó  jo  a  aquesta  dóna! 

EL  PARE 

Puc  jo... 

EL  NUVI 

Deixeu,  deixeu.  Soc  amb  vosaltres 
tot  seguit. 
(El  vell  branda  la  testa  com  assentint-hi  i  en- 
tra a  la  casa,  d'aont  de  tant  en  tant  se  sent 
la  remor  de  la  gent.  El  nuvi  resta  un  instant 
immòbil,  mes  desprès,  resolent-se  de  cop, 
avença  ràpid  fins  a  la  mainadera,  i  prenent- 
la  per  un  braç,  l'alça.  Ella  se'n  desfà  amb 
horror.  Resten  ambdós  tan  davant  de  l' altre 
mirant-se  fixament.  A  la  fi  ell,  impacient,  diu:) 
Ja  no  cal  fingir.  DepressaL. 
Digue-m:  què  vols?  {Una pausa.) 

la  mainadera  (amb  calma  fingida) 

Soc  lladre,  m'has  dit  lladre 
i  no  he  furtat  jo  pas,  com  tu  furtares 
amparant-te  de  l'ombra,  la  gran  mare 
pietosa  d'assassins.  Jo  be  ho  sabia 
que  vindries  a  mi  i  me  pregaries, 
amb  els  ulls,  tant  altius,  negats  de  llàgrimes, 
amb  les  mans,  tant  forçudes,  tremoloses 
i  la  faç  inclinada... 

el  nuvi  (impacient) 

Acaba.  Digue-m 
lo  que  vols.  Ho  tindràs. 

LA  MAINADERA 

No  portis  tanta 
pressa,  l'home  del  mar,  que  jo  molts  dies 

i  moltes  nits  he  estat  sempre  esperant-te. 

Fixa  en  mos  ulls  ta  faç,  i  això  que  dugués 

voltes  t'havia  vist.  Una  quan  fores 

arribat  a  la  casa  lluminosa 

per  la  volta  primera,  aquella  volta 

en  que,  amparant-te  de  la  nit,  tos  braços 

me  feren  teva,  doblegant  per  força 

mon  cos  sobre  la  terra.  L'altra  volta, 

fa  sis  jorns,  quan  tornaves  per  la  núvia, 

i  avui... 

EL   NUVI 

Digue-m  què  vols,  que  allà  m'esperen. 
Or  tant  com  vulguis,  mes  agafa  en  braços 
el  teu  infant  i  ves-te'n  d'eixa  casa, 
car  ningú  dèu  saber... 

LA  MAINADERA  (füríOSà) 

Oh,  la  infamanta 
paraula!  Com  se  paga  la  bagaça 
vols  tu  pagar-me? 

(Amb  odi.)  Sí,  l'or  que  m'ofrenes 

el  voldria  no  més  que  pera  fondre-1 
i  vessar-lo  en  tos  ulls  per  fer-te  els  parpres 
daurats,  pera  que  sempre  li  tinguessis 
i  pesant  sobre  d'ells  restessin  closos 
i  no  vegessis  més  que'l  brill... 

EL   NUVI 

(amb  violència,  agafant-la  d' un  braç  i  saccejant-la) 

Depressa, 
no  puc  esperar  més.  Què  vols?  Acaba! 

LA  MAINADERA 

Doncs  be:  ni  vull  ton  or,  ni  vull  quedar-me 
per  sempre  al  teu  davant,  tal  com  terrible 
acusació,  si'm  dons  lo  que't  demano. 

EL   NUVI 

Digues. 

LA  MAINADERA 

No  més  que  tu  ara  a  tots  els  diguis 
de  qui  es  el  meu  fill.  Res  més. 

EL   NUVI 

(va  per  negar-slhi,  mes  repensant-se  diu:) 

Doncs  ves-te'n, 
ves-te'n  lluny  i  ho  faré.  T'ho  jur!... 

LA  MAINADERA  (SOlemniül) 

No  juris 
en  fals,  que  hi  va  la  vida! 

el  nuvi  (impacient) 

Ves-te'n,  ves-te'n, 
que  jo  ho  faré. 

LA  MAINADERA 

Jamai.  Que  no't  puc  creure, 
car  quasi  no't  conec,  mal  per  la  força 
me  fessis  teva.  Si  vols  fer-ho,  crida-ls 

a  tots,  i  al  devant  meu  ho  dius.  Si  calles 
i  vaciles,  llavors,  jo,  jo  mateixa, 
prenent  el  fill  en  braços,  haig  de  dir-ho. 

EL   NUVI 

No't  creurien. 

LA  MAINADERA 

Tinc  proves! 

el  nuvi  (rient) 

Oh,  infeliça! 

LA  MAINADERA 

Tinc  proves  i  ben  certes!  Mira! 
(Ràpida,  amb  violença,  li  descorda  d'una  re- 
volada, quasi  li  estripa  la  roba,  deixant-li 
el  coll  al  descobert.) 

Amb  ràbia 
les  meves  dents  vareig  clavar-te  el  dia 
afrós,  i  una  senyal  inesborrable 
hi  deixaren.  La  veus?  També  la  porta 
el  meu  fill. 

el  nuvi  (menaçant-la  irat) 
Maleida! 

LA  MAINADERA 

Vols,  doncs,  fer-ho 
o  no? 

EL  NUVI 

(amb  designi  secret,  després  d'una  pausa) 
Ont  es  l'infant? 

LA  MAINADERA 

Dorm  en  la  cambra 
més  alta  de  la  casa. 

el  nuvi  (dirigint-se  a  la  porta) 

Prous  paraules. 
Acabem. 

la  mainadera  (barrant-li  el  pas) 

Cridaré  si  a  passar  goses. 

(Ell  se  detura.) 
Vols  fer-ho  o  no? 

el  nuvi  (fora  de  si) 

Doncs  be!  Jamai! 
(Es  tira  sobre  d'ella,  l'agafa  per  la  cintura 
i  [amb  una  mà  vol  tapar-li  la  boca.  Ella's 
debat  furiosament,  més  no  pot  resistir-se 
a  la  força  de  l'home.) 

LA  MAINADERA 

Oh,  el  lladre! 

EL    NUVI 

empeny ent-la  cap  al  marge) 

Jamai,  jamai.  Com  fou  la  nit  aquella, 
per  la  força  del  braç  haig  d'ajupir-te, 

i  no  pas  a  un  desitg  de  cobejança. 
(Ella's  resisteix,  vol  cridar,  mes  la  mà  d'ell, 
pesanta,  li  tapa  la  boca,  i  empeny ent-la, 
empenyent-la,  la  porta  fins  al  marge,  on't 
l'aboca  i  la  deixa  caure  dalt-abaix.) 
Calla,  serp  que't  retorces,  calla,  calla. 
Ni  de  mi  ni  de  tu  han  de  saber-ho 
mai.  No,  si  no  podràs.  No  hi  val  la  ràbia; 
poden  més  els  meus  braços,  que  ara't  posen 
sobre'ls  llavis  un  pes  que  ha  de  tenir-los 
tancats  eternament.  Calla  per  sempre, 
i  cau  en  gran  oblit.  Al  fons!  Per  sempre! 
{La  llença  dalt-abaix.  Un  xiscle  agudissim  es- 
quinça l'aire.  La  llum  cap-vespral  nimba  el 
lloc.  Ell  resta  un  instant  immòbil,  transpor- 
tat, amb  la  roba  desfeta  perla  lluita,  mes  de 
sobte  entra  corrents  a  la  casa  i  desapareix. 
Un  moment  de  pausa.    Després  et  vell  pas- 
tor treu  el  cap  per  la  porta,  mira  arreu  i  diu:) 

EL  PASTOR 

Ningú!...  Doncs  juraria... 
(Se'n  torna  a  dintre.  Llavors  se  veu  al  nuvi 
aparèixer  a  la  finestra  d'ont  abans  havia 
guaitat  la  mainadera.  Mira  arreu,  i  al  veure 
el  lloc  sol  desapareix.  Un  altre  silenci.  De  la 
casa  n'ix  la  remor  dels  convidats,  que  creix. 
Una  veu  crida:) 

UN  DEL  SEGUICI 

Ont  es  el  nuvi? 

EL  1JARE 

(sortint  a  la  porta  acompanyat  del  que  ha  parlat 
abans  i  del  pastor) 


Jo  l'he  deixat  ací! 


EL  PASTOR 

Es  sola  l'era! 

(Surten  altres  del  seguici.) 

EL  PARE 

Que  es  extrany!... 

UNA  DÓNA 

Ont  dèu  ser? 

la  rogeta  (sortint  amb  altra  gent) 
En  eixes  noces 
sembla  passar  quelcom. 

la  núvia  (sortint,  tota  trasbalçada) 

En  Marc?... 

un  altre  del  seguici  (rient,  indiferent) 

El  nuvi, 
que  s'ha  perdut!  - 

LA  MARE 

Calleu !  Aquestes  coses 
no  poden  dir-se  ni  per  riure! 


(Murmulls  d'extranyesa  en  tothom) 

què  es  tot  això? 


LA  NÚVIA 

Mare, 

EL  PARE 


Si  ací  jo  vaig  deixar-lo 
sol  amb  la  mainadera... 

LA  BLANCA 

Quin  misteri ! 
{En  aquest  instant  se  presenta  el  nuvi  a  la 
porta,  ja  amb  la  roba  arreglada,  pàlid  i  tre- 
molós, malgrat  la  serenor  i  aplom  que  vol 
demostrar.  S'ha  tret  totes  les  gales  que  duia. 
Ja  es  quasi  nit.) 


Mes  si  es  ací!... 


LA  ROOETA 
EL  PARE 

Ont  erets? 

LA  MARE 

Te  cercàvem!. 

LA  NÚVIA 


Marc!... 


EL  NUVI 

Sembla  que  quelcom  de  greu  vos  passi. 

He  anat  fins  dalt,  per  treure-m  eixes  gales 
nuvials. 
(Veient  que  tots  l'esguarden  esverats  i  com 
incrèduls.) 

Res  més,  res  més... 

el  pare  (preguntant  amb  misteri) 

La  mainadera?... 
(Ell  té  un  espant,  i  sense  poder-se  contindré 
mira  cap  al  marge,  mes  retornant-se,  diu:) 

EL  NUVI 

L'he  feta  marxar  lluny.  No  hi  ha  temença 

de  que  torni. 
(Els  convidats  són  tots  al  fons;  el  pare  i  la 
mare  van  cap  a  ells  i  sels  veu  com  hi  parlen 
acomiatant-los.  El  nuvi  s'acosta  a  l'esposa 
i  la  du  fins  a  primer  terme.  Allà  la  fa  seure 
d'esquena  al  marge,  i  va  dient-li,  mentres 
tots  els  del  seguici  van  despedint-se,  excu- 
sant-se amb  els  vells  de  no  dir-los  res. 
Aquestos  semblen  doldre-se'n,  mes  no' Is  dis- 
treuen. Les  moces,  el  pastor  i  el  rabadà  en- 
tren a  dintre.  Després,  quan  no  resta  ningú, 
entren  els  pares.) 

LA  NÚVIA 

Oh!  Marc,  per  què'm  deixares? 

EL   NUVI 

Ara  es  quan  vull  restar  amb  tu.  Quan  sola 


EPITALAMI  5  i 


te  trobo,  quan  al  lluny  ja  van  perdent-se 
les  remors  de  conversa,  quan  la  calma 
de  la  nit  nostres  ànimes  inonda. 

LA  NÚVIA 

Parla-m,  que  no  hi  ha  res  al  mon  que  valgui 
per  tes  paraules.  Digue-m,  digue-m... 

EL  NUVI 

Dolça, 

blanca  i  pàlida  núvia,  conquerida 

com  un  tresor,  te  servo  entre  mos  braços. 

Mai  com  ara,  al  tornar  de  mos  viatges, 

a  la  platja  nadiua,  he  trobat  bona 

la  terra  que'm  sosté;  mai  la  frisança 

de  costosa  victorià  ja  guanyada 

val  eix  instant  de  pau,  quan  ja  no  pesa 

sobre  ma  testa  l'ombra  de  cap  núvol 

i  el  perill  es  vençut... 
{En  aquest  instant  la  faç  de  la  mainadera 
apareix  per  darrera  del  marge,  descomposta 
i  ferida.  S'endevina  que  puja  penosament. 
Els  veu,  mes  curosa  de  no  fer  cap  remor 
va  arrossegant-se  sobre' Is  genolls,  fins  arri- 
bar a  la  porta,  ont  desapareix.) 

LA  NÚVIA 

T'amenaçava 
qualque  dissort? 

EL   NUVI 

No  temis.  Ja  es  passada! 


52  AMBROSI    CARRIÓN 

LA  NÚVIA 

Escolta  a  nostre  entorn.  Tot  es  silenci. 

EL  NUVI 

Tot  es  silenci,  pau!...  Tot  ens  invita 

al  repòs  amorós,  que  es  una  lluita 

gloriosa.  Tot  ens  parla  a  cau  d'orella, 

i  ens  diu  el  gran  secret.  Es  tebi  l'aire 

i  aromat  com  els  besos  de  ta  boca, 

de  que'm  sento  sedent! 
(En  aquest  instant  s'ou  a  la  part  de  dalt  de  la 
casa  un  xiscle  esgarrifós.  La  núvia,  esve- 
rada, s'alça  i  mira.  Ell  també,  com  si  no 
pogués  parlar  de  sobte. 

LA  VEU  DE  LA  MAINADERA 

Fill  meu! 

LA  NÚVIA 

Oïres? 

(Una  pausa.) 

EL  NUVI 

Es  la  xuta,  que  passa.  No  has  de  témer 
res  en  mos  braços. 
(La  lluna  ha  aparegut  i  projecta  sobre  l'era 
les  ombres  allargades  dels  xiprers  i  banya 
el  lloc  d'una  claror  d'ensomni.) 

Vina,  amor  ens  crida. 
Un  camí  s'ofereix  al  davant  nostre, 
vorejat  de  rosers.  Hi  es  dolça  l'ombra 

dels  desmais,  i  en  els  boscos  amagades 
canten  les  fonts.  Res  has  de  témer,  vina. 
(Ara's  veu  una  llum  indecisa  en  la  cambra  de 
la  núvia,  que  desseguit  s'apaga.) 

la  núvia  (altra  volta  esfereida) 
He  vist  llum  en  la  cambra. 

EL  NUVI 

Es  un  reflexe 
de  la  lluna.  Jo  vull  sa  claror  beure 
en  tos  ulls,  transparents  com  l'aiga  blava 
de  les  cales  tranquiles  ont  no  arriba 
cap  oratge,  ont  el  cel  sempre  es  puríssim. 
Tu  ets  font  tancada  a  qui  un  sedent  li  prega, 
aigua  de  vida...  Pots,  potser,  negar-la? 

la  núvia 

(plorant  amb  joia  i  llençant-se  en  braços  de  la 

mare,  que  apareix  a  la  porta) 

Oh!  mare,  mare  meva... 
(Al  nuvi,  que  va  a  seguir-la) 

Espera,  espera 
un  instant  més...  Després,  oh  Marc!  per  sempre! 
(Entra  a  dintre;  ell  resta  sol;  llavors  sembla 
esfereir-se  i,  temorós,  va  fins  al  marge  i  es- 
colta, abocant-s'hi  a  sobre.  A  la  fi,  no  sen- 
tint res,  llença  un  sospir  de  deslliurança. 
La  mainadera,  amb  la  roba  a  troços,  la  faç 
desencaixada  en  un  horror  sens  mida,  tal 
com  presa  de  bogeria  i  portant  a  la  mà  la. 


54  AMBROSI   CARRIÓN 

daga  que  va  robar  al  marxant  roig,  es  a  la 
porta  espiant-lo.  Quan  ell,  ja  tranquil,  va 
per  entrar  i  la  veu  barrant-li  el  pas,  fa  un 
salt  enrera  i,  esfereit,  se  deixa  caure  de  ge- 
nolls, tapant-se  la  faç  amb  les  mans  com 
per  allunyar  lo  que  ell  creu  visió  acusadora.) 

LA  MAINADERA 

(amb  veu  metàlica,  veu  de  folla  o  de  inspirada) 
Tu  l'has  mort!...  El  meu  fill!...  • 

EL  NUVI 

Pietat!  Al lunya-t! 

LA  MAINADERA 

Tu  l'has  mort,  i  jo  he  vist  les  marques  blaves 
de  tos  dits  en  son  coll.  Li  has  dat  la  immensa 
pau  de  un  gran  sòn,  que  ja  no  ha  d'estroncar-se... 
A  mi  no,  a  mi  no,  que  es  baix  el  marge 
pera  amagar  la  mort.  Ha  arribat  l'hora 
de  ma  venjança!  Mira! 
(El  fa  anar  enrera  i  li  senyala  la  cambra  de 
la  núvia,  ont  s'hi  veu  llum  i  ombres  que 
passen.) 

el  nuvi  (en  el  paroxisme  de  l'horror) 
Deixa-m!  Deixa-m! 

la  mainadera  (escoltant  impacienta) 
Ara?  No  encarí...  Escolta,  escolta.  En  cambra 

reposa  el  meu  infant...  Han  de  saber-ho 
tots. 

EL  NUVI 

Oh!  Què  vols  dir? 

LA  MAINADERA 

Espera...  espera... 
(Se  sent  un  xiscle  esgarrifós  dintre  la  cam- 
bra.) 

Ara! 
(Llença  una  espantosa  riallada.) 

la  mare  (dintre,  cridant) 

Socors!  Socors! 
(Se  senten  nous  xiscles  i  soroll  de  gent  que 
puja  i's  topa  amb  altres  que  baixen.  Men- 
trestant el  nuvi  sembla  que  vulgui  fugir, 
mes  sempre' 's  troba  amb  ella  al  davant,  que 
li  mostra  la  daga.) 

el  pare  (adins) 
Un  infant  mort! 

LA  MARE 

Aideu-me! 

el  pastor  (dins) 
Al  llit  dels  nuvis!... 

el  nuvi  (volent  fugir,  boig  d'horror) 

Deixa-m!  Deixa-m!  Deixa-m! 

{Se  llença  contra  ella,  que,  ràpida,  li  enfonsa 
la  daga  al  coll.) 

LA  MAINADERA 

Vida  per  vida!! 
(Riu,  riu  amb  faria  salvatge,  i  tamb alejant-se 
va  a  arraulir-se  a  un  reco  d'ombra,  mentres 
a  dins  creix  el  soroll,  fins  que  tots  surten 
a  la  porta,  portant  entremitg  a  la  núvia, 
quasi  despullada,  que  encara  sosté  en  bra- 
ços la  criatura  morta.) 

LA  NÚVIA 

Marc,  ont  ets? 

EL  PARE 

Depressa, 
depressa,  porteu  llum! 
(Surten,  confosos  espantosament,  tots  els  de  la 
casa.) 

LA  MARE 

El  nuvi!... 
(El  pastor,  que  va  davant,  ensopega  amb  el 
cadavre  del  nuvi,  i  fent  un  gran  crit  els  fa 
anar  a  tots  enrera.) 


EL  PASTOR 

Arrera ! 
(La  núvia,  llençant  un  xiscle  espantós,  cau  en 

braços  dels  que  l'acompanyen,  deixant  re- 
lliscar a  terra  l'infant.  La  mainadera,  llavors, 
sortint  de  l'ombra,  amb  un  bot  se  planta  al 
mitg  de  l'escena,  i,  boja  ja  del  tot,  crida:) 

LA  MAINADERA 

Heus-lo  ací,  vell  pastor!  Jo't  vaig  prometre 
que  abans  que'l  sol  de  nou  tornés  a  alçar-se, 
sabries  qui  era  l'hom  que'm  va  fer  seva! 

(Amb  alegria  salvatge.) 
Mira-1,  mira-1,  al  coll  hi  du  una  daga 
verinosa...,  mortal  es  la  ferida... 
No  ho  volies  saber?  Aquest  es  l'home 
que  va  imfamar-me,  i  ara  es  mort  per  sempre! 

(Abocant-se  sobre'l  cadavre.) 
Volies  amagar-ho,  sí,  volies 
que  tothom  ignorés  de  qui  el  fill  era, 
i  per  xò  m'has  llençat  avall  del  marge 
i  has  escanyat  el  fill. 
(Tots  van  fent-se  arrera,  esfereits,  fins  quedar 
agombolats  en  el  dintell  de  la  porta.) 
Què,  què  pots  dir-me? 
Com  mentiràs  de  nou?  Ara  voldria 
saltà  amb  mos  peus  dessobre  ta  carcassa, 
com  sobre  el  raim  negre  dins  la  fosca 
del  cup,  i  sentiria  que  les  plantes 
mulla  la  teva  sang  com  most!  Voldria 
que  tornessis  a  viure  pera  occir-te 
de  nou!  Ja  soc  venjada!  Sols  me  manquen 
mil  veus  clares,  sonores  com  campanes, 
pera  cridar  a  tots  els  vents  la  meva 

venjança  triomfalment,  vibrant,  potenta! 
{Llença  espantoses  riallades.  Tota  la  gent  s'ha 
amagat  dins  la  casa  i  han  tancat  les  portes.) 
Tu  l'has  mort...,  el  fill  meu...  Perquè  reposi 
el  sòn  postrer  l'he  dut  al  llit  dels  nuvis, 
i  tot  s'ha  sapigut...  Finí  la  tasca!... 
(L'escena  està  sola.  Ella,  per  fi,  defallint,  cau 
de  genolls  i  diu : ) 
Tenia  un  gran  amor,  tenia  un  odi, 
i  ara  tot  es  finit!  Com  me  plauria 
reposar  ajaçada  sobre  terra!... 
(Amb  un  crit  ofegat,  prenent  l'infant  i  posant- 
se' l  entre' Is  braços.) 
Oh,  el  meu  fill!  Dormirà  sens  que  desperti 
jamai!  Per  últim  cop,  jo  vull  cantar-li 
i  breçar-lo  suaument.  Dorm,  que  la  terra 
reposa  en  pau...  que  tot  es  quiet...  i  lliure 
de  la  frisança...  que  la  nit  no  torba 
cap  remor  ni  travessa  l'aire  tebi 
cap  aucell  malastruc...  L'obra  ja  es  llesta!... 
(Canta  amb  veu  trencada,  doblegant-se  sobre 
l'infant  mort,  la  testa  del  qual  branda  fóra 
de  la  falda. ) 
Dorm  clotadet  en  ma  falda, 
dorm,  infantó... 
(En  aquest  instant  apareix,  recelós,  el  marxant 
jove,  i  al  sentir  la  veu  de  la  dóna  se  detura 
i  crida  lleument.) 

EL  JOVE 

Mainadera!...  no'm  sents? 

LA  MAINADERA 

{bregant,  amb  obstinació  de  folla,  el  cadavre) 

La  mar  breçola  la  barca, 
la  barca  breçola  l'hom. 

EL  JOVE 

...  La...  mainadera!... 
Que  he  tornat  per  besar  de  nou  tos  llavis! 

la  mainadera  (sempre  igual) 

L'oratge  breça  les  branques, 

les  branques  els  seus  fruits  d'or... 

el  jove  (adonant-se  del  cadavre) 

Oh,  quin  horror!... 
(Va  esmunyint-se  lentament  del  lloc,  tremolant 
i  horroritzat;  al  passar  prop  d'ella's  tapa 
la  faç  amb  el  mantell,  amb  que  s'embolcalla.) 

la  mainadera  (seguint) 

Mos  braços  són  com  les  branques, 
mos  cants  com  l'oratge  són... 

el  marxant  jove  (desapareixent,  esfereit) 
Si  es  folla L.  folla!...  folla!... 

la  mainadera  (arraulida,  breçant,  breçant) 
,..  i  ma  falda  es  com  la  barca 

que't  breça  dintre  son  clot. 
Dorm  acotxat  en  ma  falda, 
dorm,  infantó... 

(Segueix  sempre  cantant  i  breçant,  mentres 
que  la  cortina,  lenta,  lenta,  ha  anat  tan- 
cant-se.) 

